***Sajtótájékoztató***

***Nemzeti Színház 1937/38 programjáról***

# *Ígéretes évnek nézünk elébe!*

1937. február 23-ai keltezéssel Németh Antal igazgató Hóman Bálint vallás- és közoktatásügyi miniszterhez írott levelében – a miniszter jóváhagyását kérve – beszámolt a centenáris évad műsortervéről.

Az 1937–38-as ünnepi évadból két napot választottak a megemlékezésre. Augusztus 22-ét, a Pesti Magyar Színház megnyitásának napját és október 25-ét. 1790. október 25-én tartotta ugyanis első előadását a Várszínházban az első hivatásos magyar színtársulat.

Az ünnepségsorozat súlypontja, a felmutatás és emlékezés legfényesebb pillanatai október 25-ére estek. Az októberi dátum kiszélesítette a nemzeti színházi ünnepet: nemcsak első épületét és társulatát vonta be a hivatkozott elődök körébe, hanem múltját, hagyományait, igen hangsúlyozottan a magyar nyelvű hivatásos színjátszás történetének egészéhez kapcsolta.

 Az ünnepségsorozat eseményei is megszaporodtak: koszorúzás, hálaadó istentisztelet, díszebéd, ünnepi ülés a Magyar Tudományos Akadémián, díszelőadás és végül a 100 éves Nemzeti Színház emlékkiállítása.

Maga az 1937. október 25-ei díszelőadás sokkal inkább "csak" reprezentáció volt, mint az 50 év előtti. Nagyrészt az aznap délelőtti akadémiai ülést foglalták össze mindazt, amit fél századdal előbb még a korszak drámaíróinak tollából könnyedén kikanyarodó alkalmi egyfelvonásosokkal fejeztek ki: az ünnepelt és az ünneplők viszonyát.

Az ünnepi este így az ünnepség- és emlékezésfolyam egyik eseménye lett. Az *Árpád ébredése* a Pesti Magyar Színház megnyitását idézte, a másik állami színházat, a Magyar Királyi Operaházat, Ruzitska József *Béla futása* című operája vonta be az ünnepeltek körébe.

 A Nemzeti Színház majdnem három évtizedig kizárólag az egyetlen magyar nyelven játszó színház volt a kettős városban, így a dalszínház 1884-es megnyitásáig az operajátszás otthona is.